REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/482-15

19. novembar 2015. godine

B e o g r a d

ZAPISNIK 75. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 19. NOVEMBRA 2015. GODINE

Sednica je počela u 9,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Miloš Tošanić, Dragoljub Zindović, Olivera Pešić, Suzana Šarac, Nikola Jolović, Momo Čolaković, prof. dr Milorad Mijatović, Vojislav Vujić i Žika Gojković.

Sednici je prisustvovala Sonja Vlahović, zamenik Radmila Kostića.

Sednici nisu prisustvovali članovi Odbora: Dušica Nikolić, Goran Kovačević, Dejan Radenković, Đorđe Stojšić i Zoltan Pek, niti njihovi zamenici.

Član Odbora Ivan Jovanović pristupio je sednici u toku razmatranja prve tačke dnevnog reda.

Sednici je prisustvovao i narodni poslanik prof. dr Vladimir Marinković.

Član Odbora Vojislav Vujić je u toku razmatranja prve tačke dnevnog reda napustio salu u kojoj se održavala sednica.

U skladu sa članom 203. stav 3. Poslovnika Narodne skupštine, Odbor je na ovoj sednici organizovao razgovor sa kandidatima za člana Saveta guvernera Narodne banke Srbije.

Na predlog predsednika, Odbor je jednoglasno utvrdio sledeći

D n e v n i r e d:

1. Razgovor sa kandidatima za izbor člana Saveta guvernera Narodne banke Srbije;

2. Utvrđivanje predloga odluke o izboru člana Saveta guvernera Narodne banke Srbije.

**Prva tačka dnevnog reda:** Razgovor sa kandidatima za izbor člana Saveta guvernera Narodne banke Srbije

Predsednik Odbora je podsetio članove i zamenike članova Odbora da je na 74. sednici održanoj 16. novembra 2015. godine, Odbor konstatovao da je članu Saveta guvernera Narodne banke Srbije, dr Miladinu Kovačeviću, prestala funkcija istekom mandata 13. novembra 2015. godine; da je Odbor, u skladu sa članom 22. Zakona o Narodnoj banci Srbije, uputio dopis predsednicima poslaničkih grupa u Narodnoj skupštini, sa pozivom da dostave predlog kandidata sa biografijom i izjavom o prihvatanju kandidature najkasnije do 18. novembra 2015. godine, kao i da su predloge kandidata za člana Saveta, sa biografijom i izjavom o prihvatanju kandidature, dostavile poslaničke grupe Socijaldemokratska partija Srbije i Srpska napredna stranka, koje su za člana Saveta predložile dr Miladina Kovačevića, dok je Poslanička grupa Demokratska stranka za člana Saveta predložila Igora Momčilovića.

Predsednik Odbora je, u nastavku sednice, pozvao dr Miladina Kovačevića i Igora Momčilovića, kandidate za člana Saveta guvernera Narodne banke Srbije, da se predstave članovima i zamenicima članova Odbora.

Pitanja kandidatima postavljali su: Momo Čolaković, Ivan Jovanović i Veroljub Arsić.

Pošto je Odbor obavio razgovor sa kandidatima i utvrdio da ispunjavaju uslove iz člana 20. Zakona o Narodnoj banci Srbije, prešao je na utvrđivanje predloga odluke o izboru člana Saveta guvernera Narodne banke Srbije.

**Druga tačka dnevnog reda:** Utvrđivanje predloga odluke o izboru člana Saveta guvernera Narodne banke Srbije

Odbor je pristupio glasanju o datim predlozima.

Za dr Miladina Kovačevića, kandidata za člana Saveta guvernera Narodne banke Srbije, glasalo je 10 članova Odbora, niko protiv, niko uzdržan.

Za Igora Momčilovića, kandidata za člana Saveta guvernera Narodne banke Srbije, glasao je jedan član Odbora, niko protiv, niko uzdržan.

Na predlog predsednika, Odbor je većinom glasova (10 za, jedan član nije glasao), odlučio da uputi Narodnoj skupštini predlog da se po hitnom postupku, u skladu sa članom 168. stav 3. Poslovnika Narodne skupštine, da se odluka o izboru člana Saveta guvernera Narodne banke Srbije donese po hitnom postupku, u skladu sa članom 168. stav 3. Poslovnika Narodne skupštine, kako bi se što pre obezbedili uslovi za rad Saveta u punom sastavu.

Za izvestioca Odbora na sednici Nardone skupštine određen je predsednik Odbora, Veroljub Arsić.

\* \* \*

Sednica je završena u 09,40 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić,s.r.